**Ötvös Nagy Ferenc**

Magyar Arany Érdemkereszttel kitüntetett

ötvös-iparművész, etnográfus, muzeológus

Jászkiséren született 1948-ban és negyven évig ott is élt. 1986-ban Kecskeméten telepedett le.

1980-ban Jászberényben ötödmagával megalapította az Alkotárs Képzőművészeti Csoportot. 1984-ben művészeti előadó a Jászkiséri Művelődési Házban.

*1983*-tól *1986*-ig a jászberényi Tanítóképző Főiskola rajz tanszékén zománcművességet oktat, s még ezekben az években *(1984)* kezdte megszervezni a Szolnok megyei rajztanárok tiszakürti zománc alkotótelepét.

1986-1996 között a kecskeméti Nemzetközi Zománcművészeti Alkotóműhely munkatársa.

1996-2010 között ötvös-művésztanár a debreceni Kós Károly Művészeti Szakközépiskolában. Tíz évig szakelméleti és gyakorlatvezető tanár az aranyműves képzésében, s az iskola ötvös-fémműves szakának vezető tanára. 1999-ben kezdeményezésére és művészeti vezetésével rendezték meg az *I. Debreceni Ötvös-zománc Szimpóziumot*.

Művészetére jellemző, hogy olyan ötvöstárgyakat készít, melyeken döntő fontosságú a zománc – mint anyag.

Alkotótevékenysége mellett szakírói munkássága is jelentős, a *Zománcmívesség*, (1997, Scolar), majd a *Festőzománcozás*, (2009, Scolar) *Ötvösművészet A kezdetektől napjainkig*, (2011, Scolar), *Zománcművészet A kezdetektől napjainkig*, (2014, Scolar) majd ezt követte az ötödik kötet, mely már két nyelvű – magyar-angol *– Így készült How it’s made* (2017, Scolar) című művészeti szakkönyvei több százéves hiányt pótolnak. 2022-ben jelent meg a szintén hiánypótló könyve az *Ónedények restaurálása* címmel.

1986-ban tagja lesz a MAOE-nek, 1992-ben a MKISZ ötvös szakosztályának.

Kecskeméten él és dolgozik, alkotómunkája mellett a Ráday Múzeum főállású ötvös-restaurátora.

Néhány műtárgy fotóval nehéz bemutatni Ötvös Nagy munkásságát, ezért javaslom, hogy látogassák meg a facebookon szakmai oldalát: <https://www.facebook.com/otvosiparmuvesz>

*Dr. Fogarasi Zsuzsa művészettörténész*